钦定古今图书集成/明伦汇编/官常典/第007卷 > 何坦西畴常言 > 《莅官》
## 钦定古今图书集成/明伦汇编/官常典/第007卷 > 何坦西畴常言 > 《莅官》

为政宽严，孰尚？曰：张严之声，行宽之实。政有纲，令有
信，使人望风肃畏者，声也；法从轻，赋从薄，使人安静
自适者，实也。乃若始焉玩《易》启侮，终焉刑不胜奸，虽
欲行爱人利物之志，吾知其有不能也。

凡莅事之始，不可自出意见以立科条，虽尝有所受
之，亦恐易地不便于俗也。苟人情有咈而固行之，终
必阻格。如病其难行而中变，后有命令人弗信矣。故
初政莫若一仍旧贯，如行之宜焉，何必改作？或节目
未便，熟察而徐更之，人徒见上下相安，而泯不知其
所自，不亦善乎？故君子视俗以施教，察失而后立防
也。

官职崇卑，当安义命。自“《抱关》击柝”以上，苟能官修其
方，职思其忧，虽未著殊猷伟绩，亦可无愧于心，无负
于国。若苟且以侥求幸进，将谁欺乎？

居下位，求应上之期会，则莅事无拘早晏也。然须群
吏咸集，则观听无疑。吏或独抱文书以进，在我者固
不为其私请而曲徇，万一小人巧设阴计，姑衒外以
售其私，则瓜李何能自明，兹不可不防也。

当官动必自防，凡家之器服所需，宜壹取诸其乡。不
得已，薪蔬常用市于官下，亦须给纳明文，帐具，予直
适平，而物毋苛择，庶免于悔吝。

敝政有当革者，必审稽源委，如其更也，于公私兼利，
夫复何疑？若动而利少害多，不若用“静吉”也。

举事而人情俱顺上也。必不得已，“利无十全”，则宁诎
己以求利乎人，毋贻害于人而求便乎己。

法示防闲，非必尽用；职存临莅，安在逞威？但使条教
章明，则易避而难犯。“吾谨无以扰之，任其耕食凿饮，
彼此两相忘矣。”

守曰“牧民”，令曰“字民”，抚养惟钧，而孳毓取义尤切也。
盖求牧与刍，不过使饱适而无散佚耳。凡乳儿有所
欲恶，不能自言，所以察其疾痒，时其饥饱，勿违其意，
是皆乳哺者责也。若保赤子，故县令于民为最亲。
近世长民者每立抑强扶弱之论，往往所行多失之
偏，未免富豪有辞于罚。夫强弱何常之有？固有赀厚
而谨畏者，有怙贫而亡藉者，当置强弱而论曲直可
也。“直者伸之，曲者挫之”，一当其情，人谁不服？若在事
者律己不严，而为强有力者所持，则政格不行，孰职
其咎哉？

君子当官任职，不计难易，而志在必为，故动而成功；
小人苟禄营私，择己利便而多所辟就，故用必败事。
仲弓问政，夫子告之以举贤才。子游宰武城，方扣其
得人，而遽以澹台灭明对。夫邑宰之卑仕，非得志也，
而圣门之教必使之以举贤为先。子游方闲暇时，已
得人于察访之熟，后世有位通显而蔽贤，不与之立，
何以逃窃位诮哉。